Ici comencent li capitel del secund liure. 
I. Del brisiet tamis et refermeit. II. De la uencue temptation de la char. III. De l'ampolete de uoire ki rumpit par l'ensenge de la croiz. IIII. Del moine de uable pense ki fut remeneiz a salut. V. De l'aigue cui il en la haltece del mont fors menat d'une piere. VI. Del fer ki del parfont de l'aigue retornat a son manoir. VII. De son disciple ki alat sor les aigues de ses piez. VIII. Del pain enfait del uenin, ki long fut getteiz parmei lo corbel. VIIII. De la grande piere ki fut alegie parmi sa orison. X. Del eschernissable esprendement de la coisine. XI. Del mort enfanzon del serf de deu, ki fut debrisiez et saneiz. XII. Des sers deu ki prisent lo mangier encontre la reule. XIII. Del frere Valentinien lo moine alsi com la dessore. XIIII. De la faintise lo roi Totile ki fut deprise. XV. De la prophetie ki fut faite a cel meisme roi Totile. XVI. Des murs del borc de Romme ki furent abatut de turbeilhon. XVII. Del clerc deliureit ki auoit lo diable. XVIII. De la prophetie del destruisement de Sabie. XVIIII. De la flaische ki fut embleie. XX. Des napeles prises del serf deu. XXI. De l'orgailhouse pense del enfant, ki fut conute par lo saint espir. XXII. De dous cenz muis de farine, ki furent troueit deuant la cele el tens de la famine. XXIII. De la faiture del monstier Terracinense, ki fut ordineie par uision. XXIIII. Des anceles deu ki apres la mort parmei sa oblation furent rendues a communion. XXV. Del moine enfanzon cui enseuelit fors gettat la terre. XXVI. Del moine ki hainous cel meisme monstier s'en alanz trouat un dragon encontre soi en la uoie. XXVII. Del enfant ki fut guariz d'elefantie. XXVIII. Des saus ki furent rendut al detteor par miracle. XXVIIII. De la phiole de uoire ki fut getteie entre les pieres et nient brisie. XXX. Del tonel uuid et raemplit d'oile. XXXI. Del moine ki fut deliureiz del diable. XXXII. Del uilain loiet, ki fut desloiez de la soule sa ueue. XXXIII. Del mort ki fut resusciteiz. XXXIIII. Del miracle sainte Scolastike sa seror. XXXV. De l'anrme sa seror ueue coment ele astoit del cors eissue. XXXVI. Del mund ki fut colgiez deuant ses oez, et de l'anrme Germain lo ueske de la citeit Capuane. XXXVII. Ke il escrist la riule des moines. XXXVIII. De la prophetie de sa eissue ki fut annuncie az freres. XXXVIIII. De la forsenerie de la femme ki fut saneie par sa fosse. 
Ici finent li capitel del secund liure. 
Il fut uns hom d'onorable uie, de grasce Benoiz et par nom, ki portat cuer de uielhar des lo tens de sa enfance. Quar il trespassanz son eage par constumes, ne donat son corage a nul delit ; mais quant il encor astoit en ceste terre, si despitat ia alsi com sec lo mont auoc sa flor, dont il poist el tens useir franchement. Ki fut neiz de franche lingie de la contreie Nursie, et a Romme fut doneiz a liberaz estuides de lettres de son pere et de sa mere. Mais cant il en iceaz ueoit les pluisors aleir parmei les fosses des uisces, si retrast cel piet cui il auoit mis alsi com en l'entreie del mont, par ke il meismes en apres, se alcune chose auenist de sa science, n'alaist trestoz en un grant trebuchement. Gieres despitiez les estuides des lettres, laissie la maison et les choses de son peire, al soul deu desiranz plaisir, quist l'abit de sainte conuersation. Dunkes s'en alat sachanment nient sachanz, et sagement nient apris. Ge n'ai pas apris toz les faiz de cestui, mais poi de choses cui ge raconterai conois racontanz quatre disciples de celui, loist a sauoir Constantin lo mult tres redotable homme, ki uint apres lui el gouernement del monstier, Valentinien alsiment ki par pluisors ans fut dessoure lo monstier Lateranense, et Simplice ki gouernat sa congregation tiers apres lui, Honoreit alsiment ki encor est dessoure la cele de celui, en cui il conuersat promiers. - Gieres quant iciz, ia laissiez les estuides des lettres, pensat requerre les desdeserz, sa norrice ki l'ameuet plus estroitement soule lo sewit. Et quant il astoient uenut al liu ki Effide est diz, et pluisors honestes hommes par cariteit soi detenanz illokes, demoreuent en la glise del bieneurous Perron, 
Sa norrice ci deuant dite proiat les uoisines femmes ke l'om li prestast un tamis a purgier frument. Li queiz tamis laissiez sor la table maluoisousement par auenant auenture brisat, si ke il astoit troueiz partiz en dous parties. Lo queil manes quant trouat repairanz la norrice de celui, si comenzat mult durement a ploreir, car lo uaissel cui ele presteit auoit pris ueoit ele brisiet. Mais Benoiz li religious enfes et pius, quant il ueoit sa norrice ploreir, il eut compassion de sa dolor, si prist auoc soi ambedous les parties del brisiet tamis, et a larmes soi donat en orison. Li queiz soi sus leuanz de l'orison trouat lo uaissel deleiz soi ensi sain, ke nules traces de la brisure ne porent pas en lui estre troueies. Et manes confortat sa norrice dulcement, se li rendit sain lo tamis, cui il brisiet auoit pris. La queile chose fut conue de trestoz en icel liu, et haute en si grande merueilhe, ke li maneor de cel liu pendirent cel meisme tamis en l'entreie de la glise, par ke cil ki astoient present et cil ki deuoient uenir trestot conistroient, de com grande perfection Benoiz li enfes ot comencie la grasce de conuersation. Li queiz tamis fut illoc par pluisors ans deuant les oez de toz, et ioskes a ces tens des Lumbars pendit sor les huisses de la glise. Mais Benoiz plus desiranz soffrir les maz del mont ke les los, por deu estre lasseiz de traualz ke par les bienuoloirs de ceste uie estre sorleueiz, il fuianz sa norrice repunsement, requist un secreit d'un desert liu a cui est nons Sublacus, li queiz lius estanz pres uint leues del borc de Romme gettet fors froides aigues et parueables. La queile ilokes loist a sauoir li habundance des aigues soi colt promiers en un estendut bruec, mais al derrains est deriueie en un fluet. Al queil liu cant il fuianz s'en aloit, uns moines Romains par nom le trouat alant, se li demandat u il iroit. Cui desier cant il auoit conut, et il lo tint secreit et donat aiue, et il li donat l'abit de sainte conuersation, et si ministrat a lui en combien il liut. Mais li hom deu paruenanz a cel meisme liu donat soi en une mult estroite fosse, et si meist par trois ans nient conuz az hommes estre al moine Romain. Li queiz loist a sauoir Romains uiuoit nient lonz en un monstier desoz la reule del peire Deudoneit. Mais il embloit les houres piement az oez de cel meisme peire, et lo pain cui il a soi pout sostraire a mangier, celui portoit Benoit par certains iors. Et a cele fosse ne fut pas uoie de la cele Romain, quar une halte roche dessoure aparissoit. Mais Romains de cele meisme roche en une mult longe corde loiet lo pain soloit metre. En la queile corde il entreteissit alsiment a une hart une petite clokete, par ke al son de la clokete conistroit li hom deu, quant Romains li donast del pain, cui il eissanz prenderoit. Mais li anciens anemis portanz enuie a la cariteit del un, a la refection del altre, quant il en un ior uit metre lo pain, si gettat une piere et brisat la clokete. Nequedent Romains ne cessat pas de ministreir par mesures couenables. Mais cant ia li tot poissanz deus et Romain uoloit cesseir de son trauailh, et mostreir la uie Benoit en exemple az hommes, ke la luserne mise sor lo chandeleir renderoit clarteit, par k'ele luiroit a toz ceaz ki sont en la maison deu : a un preste ki lonz manoit, ki en la feste de la paske auoit a soi appareilhie la refection, a lui deniat li sires aparoir par uision disanz : Tu apareilhes a toi delices, et mes sers en icel liu est cruciez de fain. Ki soi leuat enhelement, et en cele meisme sollempniteit de la paske alat al liu auoc les mangiers cui il auoit a soi appareilhiez, et si quist l'omme de deu par les falises des monz, par les caueies des uaz, par les fosses des terres, si lo trouat en une fosse atapir. Et quant il faite l'orison benissant lo tot poissant deu seissent ensemble, apres les duz parlemenz de uie cil ki astoit uenuz li prestes, il dist : Lieue sus, prendons mangier, car hui est la paske. A cui respondit li hom de deu disanz : Ge sai ke paske est, car ge deserui toi ueoir. Quar il mis lonz des hommes ne sauoit que en cel meisme ior astoit la pascale sollempniteiz. Mais li honorables prestes de rechief affermoit disanz : Veritablement hui est li pascaz iors de la resurrection del sanior ; a toi ne couient pas abstenir, quar et ge sui poruec enuoiez, par ke nos ensemble prendons les dones del tot poissant sanior. Gieres benistrent il deu, si prisent mangier. Et ensi paremplie la refection et lo parlement, li prestes s'en ralat a la glise. En icel meisme tens alsiment lo trouerent et pastor atapissant en la fosse. Lo queil cant il uirent entre les boissons estre uestut de peaz, sel creirent estre alcune beste. Mais il conissant lo seriant de deu, li pluisor d'eaz furent mueit a la grasce de pieteit de la bestial pense. Gieres ses nons fut conuz par les uoisins lius. Et fait est ke des icel tens comenzat estre frequenteiz d'eaz pluisors. Et quant il porterent a lui les mangiers del cors, si reporterent en lur piz de sa boche les mangiers de uie. 
Mais par un ior quant il astoit souz, si fut presenz li tempteires. Quar uns noirs oiseaz et petiz ki del pople est apeleiz merle, comenzat a uoleir entor sa face, et engressement enchalcier a son uiaire, si k'ele poist estre prise de sa main, se li sainz hom la uolsist tenir. Mais cant il ot doneit l'ensenge de la croiz, si s'en ralat li oiseaz. Et si grande temptations de la char sewit, quant cil meismes oiseaz s'en fut aleiz, com grande li hom deu n'ot unkes esproueit. Quar il auoit ueut iadiz une femme, cui li malignes espirs remenat deuant ses oez, et de si grand fou ensprist lo corage del serf deu en la bealteit de celei, ke la flamme del amor a poines soi prendoit en son piz, et ke il uencuz del delit ia penseuet pres a laissier l'eremitage. Quant il sodainement regardeiz de la souraine grasce retornat a soi meisme, et il regardanz la deleiz croistre spes boissons d'urties et de roinsses trast fors son uestiment, et soi nud gettat en iceaz aguilhons des espines et es esprendemenz des urties. Et la longement tornoiez eissit fors par tot son cors plaiez, et par les plaies de son cuir menat fors par son cors la plaie de sa pense, car il trast lo delit en dolor. Et quant il bien par la poine ardoit defors, si estinst ce ke il nient loisablement ardoit dedenz. Et ensi uenkit lo pechiet, car il muat l'ensprendement. Del queil loist a sauoir tens, alsi com il en apres disoit az disciples, ensi fut en lui donteie la temptations del delit, ke il ne sentoit pas en soi alcune teile chose. En apres comencierent ia li pluisor a deguerpir lo mont et hasteir a sa maisterie. Quar il frans del uisce de temptation, par droiture ia fut faiz maistres des uertuz. De ce est etke par Moysen est comandeit en l'Exodo, ke li Leuite doiuent ministreir de uint et cinc ans et dessoure, mais del cincantisme an soient il fait garde des uaisseaz. 
Pirres. Ia certes li entendemenz del dit tesmoin entreluist a moi ke ke soit, mais nekedent ge demande ce estre espons plus engueilment. 
Gregoires. Cleire chose est, Pieres, ke la temptations bolt en la iuuente, mais del cincantisme an refroidet la chalors del cors. Et li saint uaissel, ce sont les penses des feoz. Gieres li ellit cant il encor sont en la temptation, si lur est mestiers desoz estre et seruir et ke il soient lasseit par seruises et par traualz. Mais quant ia paisieble lo eage de la pense li chalres de temptation s'en serat aleiz, dunkes sont il garde des uaisseaz, car il deuinent maistre des anrmes. 
Pirres. Gel regehis, il moi plaist ce ke tu dis. Mais par tant ke tu les closes choses del dit tesmoin as defermeit, ge toi proi, ke tu doiues parcurre les choses cui tu as comencies de la uie del iuste. 
Gregoires. Gieres quant s'en fut aleie la temptations, li hom de deu alsi com spines fors getteies de la enhaneie terre, del bleif des uertuz donat fruit plus portablement. Gieres ses nons astoit honoreiz de la loenge de grande conuersation. Mais nient lonz astoit uns monstiers, de cui congregation li peires astoit morz, et tote l'assembleie del monstier uint a cel meisme honorable Benoit, et si proiat de grandes proieres ke il deuroit estre dessoure eaz. Ki longement lo respitat en denoiant, si deuant dist nient pooir couenir az siens et az constumes de cez freres. Mais a la fie uencuz de lur proieres i donat assenz. Et quant en cel monstier astoit tenue la garde de reguleir uie, et a nului ne loisoit soi fleckir de la uoie de la conuersation par nient loisables faiz en destre et en senestre partie alsi com anzois, li receut frere derueiement forsenant soi meismes comencierent anzois accuseir, ke il l'auoient demandeit a soi dessoure estre. Cui loist a sauoir torture soi hortoit en la reule de sa droiture. Et quant il ueoient desoz lui nient loisoir a soi les choses nient loisables, et auoient duel soi laissier les aconstumeies choses et dure chose astoit, ke il en lur uiez pense astoient destraint penseir noueles choses, alsi com az maluaises constumes toz tens est pesanz la uie des bons, il soi penerent de traitier alcune chose de sa mort ; ki entrerent en conseil, si mellerent uenin auoc uin. Et quant cil uaisseaz de uoire en cui astoit hauz cil morteiz boiures solunc la constume astoit offerz al seant peire del monstier a benir, Benoiz par estendue main donat l'ensenge de la croiz, et li uaisseaz ki lonz astoit tenuz rumpit de cele meisme ensenge. Et ensi fut brisiez, alsi com il eust doneit une piere en cel uaissel de mort por l'ensenge. Enhelement entendit li hom de deu, ke il auoit lo boire de la mort, ki ne pout pas porteir l'ensenge de uie. Et manes soi leuat, et par plaisible uiaire, par paisible pense apelat ensemble les freres, si les apparlat disanz : Frere, li tot poissanz deus ait mercit de uos ; por coi uolsistes uos en moi faire teiz choses ? Nel dis ge dunkes de promiers, ke ne conuenroit pas a mes constumes et az uostres ? Aleiz, et solunc uoz constumes quereiz a uos un pere, car moi ne poeiz uos pas auoir apres cez choses. Dunkes soi repairat al liu de la solteit cui il auoit laissie, et souz es oez del sourain esgardeor meist auoc soi. 
Pirres. Ge entent moins ouertement kece soit : il meist auoc soi. 
Gregoires. Se li sainz hom uolsist destrainz longement soffrir ceaz ki conspireuent d'un corage encontre soi et loinz dissemblanz a sa conuersation, estre se puet il trespassaist l'us de sa uigor et la mesure de sa paisibleteit, et il declinast l'oelh de sa pense de la lumiere de contemplation. Et quant il par cascun ior en lur amendise lasseiz moins eust cure de ses choses, estre se puet et il laissast soi, et iceaz ne troueroit mie. Quar quantes fies par lo mouement de la pense trop sumes meneit defors nos meismes, et nos sumes et auoc nos ne sumes nos mie, quar nient ueant nos meismes, par altres choses uaions. Disons nos dunkes celui auoir esteit auoc soi, ki s'en alat en une lointaine contreie, ki deguastat la parzon cui il auoit prise, ki aerst en cele contreie a un des citains, ki paut les pors les queiz il uerroit mangier les leguns et si auroit fain ? Li queiz nekedent quant il en apres comenzat a penseir les biens cui il perdit, si est escrit de lui : Il retorneiz en soi dist : Quant lowiz en la maison de mon pere sont raemplit de pains ! Gieres se il astoit auoc soi, dont repairat il a soi ? Por ice ai ge dit cest honorable baron auoir meis auoc soi, car il toz tens porueuz en sa garde, deuant les oez de son faiteor toz tens soi regardanz, toz tens soi porpensanz, defors soi ne depuliat mie l'oelh de sa pense. 
Pirres. Ke est ce dunkes, ke de Perron l'apostele est escrit, quant il par l'angele fut fors meneiz de le cartre, ke il a soi retorneiz dist : Or sai ge uoirement, ke li sires at enuoiet son angele, si moi deliurat de la main d'Erode, et de tote l'atente del pople des Iuis ? 
Gregoires. Par dous manieres, Pirres, sumes nos meneit defors nos ; car u par lo glacement de la pense alons nos desoz nos meismes, u par la grasce de contemplation sumes nos leueit dessoure nos meismes. Poruec icil ki paut les pors par la uaableteitde la pense et d'ordure chait desoz soi meismes, mais iciz cui li angeles desloiat et rauit sa pense en extasi, uoirement il fut defors soi, mais dessoure soi. Gieres li uns et li altres repairat a soi, quant et icil del error de l'oeure soi colhit a son cuer, et icil de la haltece de contemplation a ce repairat ke il par commun entendement et anzois fut. Gieres li honorables Benoiz en cele solteit meist auoc soi, en combien il soi gardat deuenz les closures de sa pense. Quar quantes fies li ardors de contemplation lo rauit en halt, dunkes soi laissat senz dotance desoz soi. 
Pirres. Il moi plaist ce ke tu dis. Mais ge te proi ke tu respondes, se il deut laissier les freres, les queiz il prist une fie. 
Gregoires. Alsi com ge aesme, Pieres, la doit l'om d'engueil corage porteir les maluais auneiz, u alcun bon sont troueit ki soient aidiet. Quar la u en totes manieres defalt li fruiz des bons, la est faiz a la fie li trauaz des maluais oisous, pluisemes se de uoisin i at ochisons, ki puent porteir a deu miedre fruit. Gieres li sainz hom por cui gardeir istroit, ki trestoz les uit d'un corage soi parsiwanz ? Et souentes foiz est fait el corage des parfiz ce ke ne fait pas a trespasseir par silence, car cant il esgardent lur trauailh estre senz fruit, si s'en uont en un altre liu al trauailh auoc fruit. De ce est ke et cil nobles preechieres, ki conuoitet estre desloiez et estre auoc Crist, a cui uiure est Cristus et morir gaains, ki les batailhes des passions nient soulement il desiret, mais a soffrir icez et les altres ensprent : en Damais quant il eut sofferte persecution par ke il poist eschapeir, il quist lo mur, lo fun, et la corbilhe, et soi uolt estre ius laissiet repunsement. Disons nos dunkes Paulum auoir cremut la mort, cui il meismes tesmonget por l'amor de Ihesu soi desireir ? Mais cant il en cel meisme liu ueoit a soi estre menor fruit et grief trauailh, si soi gardat en altre liu a trauailh auoc fruit. Quar li forz combateres de deu ne uolt pas estre tenuz deuenz les enclostres, il quist lo champ de la batailhe. De ce est ke et ciz meismes honorables Benoiz, se tu uolentiers l'os, plus tost lo conois, ke il uiz laissat ceaz ki ne porent pas estre apris, ki resuscitat les pluisors de la mort de l'anrme en altres lius. 
Pirres. Ensi est com tu ensenges, et la manifestations desclarcist et li parleirs couenables tesmoins. Mais ge te proi, ke repaires al ordene de la narration de la uie de si grant pere. 
Gregoires. Quant li sainz hom longement en cele meisme solteit creissoit en halt par uertuz et par signes, li pluisor de lui en cel meisme liu al seruise del tot poissant deu sont assembleit, si ke il iloc edifiat doze monstiers a l'aiue del tot poissant Ihesu Crist nostre sanior, es queiz il astalat doze moines establiz les peres. Mais un poi en retint auoc soi, les queiz il iuiat encor en la sue presence plus couenablement estre apris. Dunkes comencierent alsiment a lui curre li noble et li religious del borc de Romme, et doneir lur filz a lui, por norrir al tot poissant sanior. Dunkes alsiment de bone sperance lur esclates Eutitius donat Maurum, Tertullus li patrices donat Placidum. Des queiz Maurus li plus iouenes par tant ke il ualoit de bones constumes, si comenzat estre aidieres de son maistre ; mais Placidus portoit encor les enfantins ans de bone enfance. 
Mais en un de ceaz monstiers les queiz il auoit fait enuiron d'une part et d'altre, si astoit uns moines, ki ne pout pas esteir a l'orison, mais manes ke li frere soi furent abaissiet al estuide de l'orison, il eissit fors, et de uable pense faisoit alcunes choses terrienes et trespassables. Et quant il souentes foiz astoit somons de son abeit, si fut meneiz al homme de deu. Li queiz meismes alsiment sa folie durement chosat, et il retorneiz al monstier auisonkes par dous iors tenoit la somonte del homme deu ; quar en tierc ior a son propre usage retorneiz, comenzat a uaier el tens de l'orison. La queile chose quant fut nuncie al serf deu del pere de cel meisme monstier cui il auoit establit, dunkes dist il : Ge uieng et par moi meismes l'amenderai. Et quant li hom de deu astoit uenuz a cel meisme monstier, et quant a houre stablie apres fineie la psalmodie li frere soi donassent en orison, dunkes uit il ke cel meisme moine ki ne pout pas remanoir en orison, uns noirs enfezons lo traoit fors par la fringe de son uestiment. Dunkes dist il secreiement a cel meisme peire del monstier Pompeien par nom, et a Maure lo seriant de deu : Ne ueeiz uos dunkes ke ce est ki cest moine trait la fors ? Li queil respondant dissent : Non. Az queiz il dist : Orons par ke et uos lo uoiez, cui ciz moines siut. Et quant par dous iors orent oreit, Maurus li moines lo uit, mais Pompeianus li peires de cel meisme monstier nel pout pas ueoir. Gieres par un altre ior quant l'orisons astoit fineie, li hom deu eissit fors del oratoire, si trouat lo moine stant defors, lo queil il ferit d'une uerge por l'auogleteit de son cuer. Li queiz moines des icel ior ne soffrit nient d'enhortement en auant mais del noir enfanzon. Et ensi li anciens anemis n'osat pas auoir sengerie en la pense de celui, alsi com il meismes fust feruz del colp. 
Mais de ceaz monstiers cui il auoit fait en cel meisme liu astoient li troi en halt es roches del mont, et mult trauilhouse chose astoit az freres toz tens al bruec descendre, par ke il deussent puisier de l'aigue, maement ke del pendant leiz del mont astoit gries periz az descendanz en cremor. Dunkes assembleit li freire de ceaz meismes trois monstiers uinrent al seriant de deu Benoit, si dissent : Traueilhouse chose nos est par cascun ior descendre por aigue ioskes al bruec, et poruec est mestiers les monstiers mueir de cel meisme liu. Les queiz dulcement conforteiz laissat aleir, et en cele meisme nuit auoc un petit enfanzon ki out nom Placidus, de cui ge fis ci dessore ramenbrance, montat la roche de cel meisme mont, et la orat longement. Et parfineie l'orison, en cel meisme liu mist trois pieres por ensenge, et si repairat a son monstier nient sachant trestoz ilokes. Et quant en l'altre ior furent repairiet a lui li deuant dit frere por la besonge d'aigue, dunkes dist il : Aleiz, et cele roche en cui uos trouereiz trois pieres mises l'une sor l'altre, celei caueiz un petit. Quar li tot poissanz deus puet ameneir aigue meismes en cele haltece del mont, par ke il uos denget tolir lo trauailh de si grande uoie. Ki s'en alerent, et la roche del mont cui Benoiz auoit deuant dite troueirent ia suant. Et quant il orent fait en cele roche un caueit liu, manes fut raempliz d'aigue, la queile corut tant suffianment, k'ele ioskes a or fluist plantiuousement, et soi deriuet az plus basses choses de cele haltece del mont. 
A un altre tens alsiment uns Gothes poures d'espir uint a conuersion, cui li hom de deu Benoiz receut mult uolentiers. Et par un ior li comandat a doneir un ferement, ki est apeleiz falcastres par la semblance d'une faz, par ke il d'un liu talheroit ius les roinsses, par tant ke ilokes deuroit estre faiz uns cortiz. Et cil lius cui li Gothes auoit pris a nettoier gisoit sor meisme la riue del bruec. Et quant icil Gothes talhieuet la spessece des roinsses par l'esforcement de tote sa uertut, li fers sailhanz fors del manoir chait el bruec. En quel liu loist a sauoir astoit si grande parfundece des aigues, ke ia n'astoit pas alcune sperance de requerre lo ferrement. Gieres quant il auoit perdut lo fer, si corut tremblanz a Mor lo moine, si nunzat lo damaige, cui il auoit fait, et si fist penance de sa culpe. La queile chose alsiment Mors li moines manes out cure d'ensengier al seriant de deu Benoit. Dunkes li hom del sanior Benoiz cez choses oanz uint al bruec. Et il prist de la main del Gothe lo manoir, sel mist el bruec et manes repairat li fers del parfont, et si entrat el manoir. Li queiz manes rendit lo ferement al Gothe disanz : Voi, labore, et ne soies pas contristeiz. 
Mais a un ior quant ciz meismes honorables Benoiz astisoiten la cele, li dessoure diz enfes Placidus li moines del saint homme eissit fors por puisier aigue del lai. Li queiz lo uaissel cui il tenoit en l'aigue maluoisousement abaissanz, il meismes sewit alsiment encheant. Lo queil manes rauit li unde, si lo trast dedenz pres el curs d'une saete. Et li hom de deu estisanz deuenz la cele ceste chose conut enhelement, si uochat Mor hastiuement disanz : Frere Mor, cur, car cil enfes ki s'en alat a puisier l'aigue, il est chauz el lai, et ia li unde lo trait lonz. Merueilhouse est ceste chose et apres Perron l'apostele nient useie. Quar cant il ot demandeie beneizon et prise, al comant de son peire enhelement s'en alat Mors, et ioskes a cel liu u li enfes astoit de l'unde meneiz par terre soi quidanz aleir corut sor l'aigue, si tint l'enfant par les cheuiaz, et si repairat par rauissable curs. Li queiz manes ke il atochat la terre, a soi retorneiz regardat apres son dos, et si conut ke il auoit corut sor les aigues, et ke il ne pot pas presumir ke fait seroit, il meruilhiez cremit lo fait. Il soi retornat a son pere, si racontat la chose ki faite astoit. Et li honorables hom Benoiz comenzat ceste chose a raconteir nient a ses desertes, mais a l'obedience de celui. Mais la encontre Mors disoit ce estre fait por soul lo sien comant, et soi nient estre sachable en icele uertut cui il eust faite nient sachanz. Mais en ceste amiable tenzon d'entrechaniable humiliteit uient li enfes iugieres ki fut deliureiz. Quar il disoit : Quant ge astoie traiz de l'aigue, dunkes ui ge les peaz de mon abeit sor mon chief, et si regardai lui meisme moi fors meneir de l'aigue. 
Pirres. Mult grandes sont les choses cui tu racontes, et si aideront a la edification des pluisors. Mais ge les miracles del bon homme tant com ge plus les boif, tant les soele ge plus. 
Gregoires. Quant ia cil meisme liu en l'amor de nostre sanior Ihesu Crist lonz et leit furent eschalfeit, et li pluisor deguerpissoient la seculeir uie, et lo chief del cuer dontoient desoz lo sueif iou de nostre rachateor, alsi com est constume des maluais auoir enuie az altres del bien de uertut cui il ne desirent mie : li prestes de la uoisine glise Florences par nom, li aiouz de cest Florence nostre diakene, il feruz de la malice del ancien anemis, il comenzat porteir enuie az estuides del saint homme et detraire a sa conuersation et apaisenteir ceaz cui il pout de la uisitation de celui. Et quant il ueoit, ke il ne pout pas encontre aleir a ses esploiz, et croistre la renomeie de sa conuersation, et les pluisors al estaige de mieldre uie estre uochiez senz entrelaissement et par meisme lo los de sa renomeie : il enspris miez et miez des failes d'enuie pires astoit faiz ; car il desiroit auoir la loenge de la conuersation de celui, mais il ne uoloit pas auoir la loable uie. Ki auogleiz par les tenebres de cele meisme enuie, fut parmeneiz ioskes a ce, ke il enuoiat al serf del tot poissant sanior un pain ki fut enfaiz de uenin, alsi com por benizon. Lo queil receut li hom deu a faisement de grasces, mais lui n'atapissoit pas queile pestilence el pain astoit repunse. Mais a l'ore de sa refection uns corbeaz auoit aconstumeit uenir de la uoisine selue, et pain prendre de sa main. Li queiz cant astoit uenuz solunc la constume cui il soloit, dunkes gettat li hom de deu lo pain cui li prestes auoit enuoiet deuant lo corbel, se li comandat disanz : El nom de Ihesu Crist nostre sanior, prent cest pain, et si lo gete en iteil liu, u il de nul homme ne puist estre troueiz. Dunkes li corbeaz ouerte sa boche espandues ses eiles entor cel meisme pain comenzat a curre et crociteir alsi com il desist ouertement, et soi uoloir obeir, et nekedent les comanz nient pooir aemplir. A cui li hom de deu lo pares et lo pares comandat disanz : Lieue, lieue segurs, et la lo gette u hom nel puist pas troueir. Lo queil longement atarianz a la pardefin morst li corbeaz, il lo leuat, et si s'en alat. Et apres lo spaze de trois hores repairat, cant il ot ius geteit lo pain, et de la main del homme deu prist il pain cui il auoit acconstumeit. Mais li honorables peres ueanz contre sa uie ardoir lo corage del prouoire, il ot plus grant duel de lui ke de soi. Mais li deuant diz Florentius, par tant ke il ne pot pas ocire lo cors del maistre, il soi ensprist a ocire les anrmes des disciples, ensi ke il el cortil de la cele en cui Benoiz astoit enuoiat deuant lur oez set nues meschines, les queiles deuant eaz a soi entrechaniablement tenant les mains, et mult longement iouant, enflammeroient lur penses a la peruersiteit de couise. La queile chose li sainz hom regardanz, et lo chaement cremanz encor az plus tenres disciples, et parpensanz ceste chose estre faite por la sue soule persecution, il donat liu a l'enuie, si ordinat toz les oratoires cui il auoit fait desoz establiz prouoz aioinz les freres, et pris auoc soi poi de moines muat l'abitation del liu. Et manes ke li hom deu humlement destornat ses haenges, si lo ferit li tot poissanz deus espowentablement. Quar quant li deuant diz prestes estanz el solier conissoit Benoit auoir en uoies aleit, et si s'esioissoit, parmanant nient moblementtote la oure de la maison, cil meismes soliers en cui il esteuet, chait et detriulanz l'anemi de Benoit estinst. La queile chose li disciples del homme deu Mors par nom manes al honorable pere Benoit, ki encor astoit a poines dis mile pas ensus de cel meisme liu, quidat ke hom la deust nuncier disant : Retorne toi, car li prestes ki toi persiwoit il est estinz. La queile chose oanz li hom de deu Benoiz, soi donat en griez guaemenz, u par tant ke li anemis fut morz, u par tant ke li disciples fut esioiz de la mort del enemi. De la queile chose auint, ke il enioinst penance a cel meisme disciple, par ke il iteiz choses mandanz presumat auoir ioie de la mort de son anemi. 
Pirres. Mult meruilhouses sont et mult font a meruilhier les choses cui tu dis. Quar en l'aigue fors meneie de la pirre Moysen, el fer ki del parfont de l'aigue repairat Helyseu, en la uoie de l'aigue Perron, en l'obedience del corbel Helye, el plorement de la mort son enemi Dauid ge uoi et si parpoise ciz hom fut plains del espir de ceztoz. 
Gregoires. Pieres, li hom del sanior Benoiz il out l'espir d'un soul, ki par l'otroie grasce de nostre rachateor aemplit les cuers de toz les elliz, de cui dist Iohans : Vraie lumiere astoit, ki enluminet tot l'omme uenant en icest mont. De cui de rechief est escrit : De sa planteit auons nos tot pris. Quar li saint homme de deu, il porent auoir del sanior les uertuz, nient auoc az altres doneir. Mais icil donat les ensenges de uertut az sugez, ki promist az anemis, ke il donroit l'ensenge Ione, ke il deniat deuant les orgailhous morir, deuant les humles releueir, par ke cil uerroient ke il despiteroient, et icist ke il amant deuoient ameir. Del queil mystere auint, ke quant li orgailhous uoient lo despit de la mort, li humle regarderoient encontre la mort la gloire de poesteit. 
Pirres. Ge te proi ke tu faces conoistre apres cez choses, a queiz lius s'en alat li sainz hom, u se il demostrat en iceaz alcunes uertuz. 
Gregoires. Li sainz hom a altres lius s'en alanz muat lo liu, nient l'anemi. Quar en tant soffrit en apres plus gries batailhes, en combien il trouat encontre soi ouertement combatant meisme lo maistre de malice. Quar li casteaz ki est diz Cassins, il est mis el leiz d'un halt mont, li queiz loist a sauoir monz par estendut saim rezoit cest meisme castel, mais par trois mile pas soi drezanz en halt, sa haltece tent alsi com az airs ; u fut uns tres uiez monstiers, el queil par la constume des anciens paiens Apollo del fol pople des uilains astoit cultiueiz. Enuiron d'une part et d'altre alsiment el cultiuement des diables astoient cregut li bois, es queiz encor en icel meisme tens la forseneie multiteiz des mescreanz astoit entendue az escomengiez sacrefices. Gieres la paruenanz li hom de deu detriulat l'ydle, il destruist l'alteil, il ensprist les bois, et en cel meisme temple d'Apollion fist il l'oratoire saint Martin, et u li alteiz fut de cel meisme Apollion, la fist il l'oratoire saint Iohan, et il uochat a la foid la multitudine ki demoreuet enuiron d'une part et d'altre par continueie predication. Mais li anciens anemis taisieblement cez choses nient soffranz, nient repunsement u par songe, mais par aperte uision soi aportat az oez de cel meisme pere, et de granz criors plaindoit soi soffrir force, si ke les uoiz de celui oirent auoc li frere, ia soit ke sa ymagene ne ueissent mie. Quar alsi com li honorables peres disoit a ses disciples, cil meismes anciens anemis apparissoit a ses corporeiz oez tres noirs et enspris, ki astoit ueuz en lui forseneir par boche et par flammanz oez. Mais les choses cui il ia disoit oirent il trestot, quar promiers l'apeloit il par son nom. A cui cant li hom deu ne respondoit mie, dunkes rumpit fors manes a ses laidenges. Quar quant il crioit disanz : Benoiz, Benoiz, et il ueoit celui en nule maniere nient respondre a soi, enhelement ioinst apres : Maloiz, nient Benoiz ! queile chose as tu auoc moi ? por coi parsius tu moi ? Mais ia or doit om demandeir noueles batailhes del ancien anemi encontre lo seriant de deu, a cui uoirement il fist batailhe uoilhanz, mais okisons de uictoire ministrat nient uolentrius. 
Par un ior quant li frere faisoient les habitacles de cele meisme cele, dunkes gisoit une piere en mei cui il proposerent leueir el edifice. Et quant il dui u il troi ne porent celei mouoir, dunkes i furent ioint auoc li pluisor. Mais ele remeist ensi nient moble, alsi com ele par racines tenist en terre, par ke ouertement seroit doneit a entendre, ke meismes li anciens anemis seoit sor celei, cui les mains de tanz hommes ne porent pas mouoir. Gieres quant faite fut la malaisibleteiz, dunkes fut enuoiet al homme deu, par ke il uenroit, et en orant boteroit arier l'anemi, par tant ke il poissent leueir la piere. Ki manes ke il uint, il faisanz l'orison donat la benizon, et la pierre fut leueie de tante enheleteit, alsi com ele n'eust anzois nul fais. 
Dunkes plout el regard del homme deu, ke il foissent la terre en cel meisme liu. La queile quant en foant tresperzarent plus parfont, dunkes trouerent iloc li frere un ydle d'arain. Li queiz cant par auenture a hourefut getteiz en la coisine, sodainement li fous eissir fut ueuz, et es oez de toz les moines demostrat, ke toz li edifices de cele meisme coisine astoit deguasteiz. Et quant il en gettant l'aigue et alsi com en estindant lo fou frinteiuent, li hom del sanior boteiz de cele meisme frinte i uint. Li queiz ueanz cel meisme fou estre es oez des freres, mais nient estre es siens, manes flechat lo chief en orison et il uochat ceaz freres cui trouat estre escherniz de fou fantasial, si les somunst ke il ensengnaissent lur oez, par ke il uerroient cel edifice de la coisine sain esteir et ne uerroient pas les flammes cui auoit faintes li anciens anemis. 
Lo paresquant li frere edifioient un poi halte la paroit, car la chose lo demandat ensi, dunkes demorat li hom deu en estuide d'orison deuenz les closures de sa cele. A cui apparut li anciens anemis eschernissanz, et si enseniat ke il iroit az freres laboranz. La queile chose li hom de deu par un message mult enhelement enseniat az freres disanz : Frere, demeneiz uos uisousement, car li malignes espirs en ceste hore uint a uos. Cil ki racontat la chose ki mandeie fut a poines acomplit les paroles, et li malignes espirs getat ius cele meisme paroit cui hom faisoit, et un moine enfanzon lo filh d'un homme de la curt apressanz de son trebuchement detriulat. Dunkes furent il tot contristeit et durement afflit, nient por lo damage de la paroit, mais por lo detriulement del frere. La queile chose enhelement a grief plorement studoierent nuncier al honorable peire Benoit. Dunkes comandat cil meismes peires, ke l'om portaist lo deschireit enfant a soi. Lo queil il ne porent pas porteir, se en un sac non ; car les pieres de la paroit ki chait nient solement ses menbres, mais encor ses osses auoient detriuleit. Et li hom deu manes lo comandat geteir en sa cele en un plyace en cui il soloit oreir, ki del pople est apeleiz nate. Et cant il ot les freres mis fors, si clost la cele. Ki giut en orison plus enchalzanmentke il ne soloit. Veeiz ci merueilhouse chose ! En cele meisme hore l'enfant halegre et uailhant com anzois enuoiat lo pares a cel meisme labor, par ke il alsiment parferoit auoc les freres lo paroit, de cui mort li anciens anemis soi creit laidengier Benoit. - Mais entre cez choses comenzat li hom deu alsiment ualoir d'espir de prophetie, deuant dire les choses ki astoient a uenir, a ceaz ki astoient present nuncier les choses ki n'astoient pas presenz. 
Quar il astoit constume en la cele, ke quantes foiz li frere eissoient fors por alcun respeus, ke il ne prenderoient mie mangier et boiure defors la cele. Et quant ice del us de la riule soniousement astoit gardeit, par un ior eissirent fors li frere por un respeus, el queil il furent destraint demoreir a plus tardiwe hore. Li queil sauoient la deleiz manoir une religiose femme, cui habitacle il entrerent et si prisent mangier. Et quant il ia plus tard astoient repairiet a la cele, solunc la constume demanderent la benizon del pere. Les queilz il demandat enhelement disanz : V maniastes uos ? Li queil respondirent disant : En nul liu. Az queiz il dist : Por coi menteiz uos ensi ? N'entrastes uos dunkes la maison de cele femme ? Ne preistes uos dunkes cez mangiers et iceaz ? Ne beustes uos dunkes tant de hanaz ? Et quant li honorables peres lur disoit et l'osteil de la femme, et les manieres des mangieres, et lo conte des boires, il reconissant totes les choses cui il auoient fait chairent a ses piez fait tremblant, et si regehistrent soi auoir pechiet. Et il enhelement ot mercit de la culpe, entendanz ke il ce mais ne froient la u il ne seroit pas presenz, cui il sauoient en espir a soi estre present. 
Li freres alsiment de son moine Valentinien, cui ramenbrance ge fis ci dessore, il astoit uns lais hom, mais religious. Li queiz par ke il prenderoit l'orison del serf deu, et par ke il uerroit son germain frere, il auoit acconstumeit par cascun an uenir de son liu a sa cele geuns. Gieres quant il par un ior uoie faisoit al monstier, uns altres uoie faisanz soi aioinst a lui, li queiz portat mangiers por prendre en la uoie. Et quant ia plus tardiwe hore astoit sorcriute, dunkes dist icil : Vien, frere, prendons mangier, par ke nos en la uoie ne soions lasseit. A cui cil respondit : Ia n'auenget, frere ! ce ne frai ge mie, car ge ai toz tens acconstumeit uenir geuns al honorable pere Benoit. Et quant il ot pris cest respeus, si soi taut a houre cil ki uoie faisoit auoc lui. Mais quant il en apres eurent fait un petit espaze de uoie, dunkes lo somonst de rechief ke il maniaissent. Icil ne uolt pas consentir, ki auoit proposeit paruenir geuns. Voirement cil soi taut ki auoit enuieit a mangier, et si consentit encor un petit aleir auoc lui geuns. Et quant il orent faite la uoie plus lonz, et la houre plus tardiwe les lasseuet, en alant trouerent en la uoie un preit et une fontaine et totes les choses ki porent estre ueues delitables al cors rapareilhier. Dunkes dist cil ki aloit auoc lo religious homme : Voi ci l'aigue, uoi ci lo preit, uoi ci un delitable liu en cui nos poons mangier et un petit reposeir, par ke nos en apres puissons haliegre nostre uoie paremplir. Dunkes quant et les paroles a ses oreilhes, et li liu blandissoient a ses oez, il enhorteiz par ceste tierce somunte consentit et si maniat. A l'oure de uespres paruint il a la cele. Et quant il fut presenteiz al honorable Benoit, si proiat a soi l'orison. Mais manes li reprouat li sainz hom ce ke il auoit fait en la uoie disanz : Ke est ce, freres ? Li maloiz anemis ki parlat a toi parmi celui ki aleuet auoc toi, par une fie ne te pot pas enhorteir, il ne pout a la seconde fie, a la tierce fie toi enhortat et si toi sormontat a ce ke il uolt. Dunkes icil conissanz la culpe de sa enferme pense soi getat ius a ses piez et tant plus comenzat a ploreir sa culpe et avoir honte, en combien il conut et soi nient present auoir pechiet es oez del pere Benoit. 
Pirres. Ge uoi l'espir d'Elyseu estre es entrailhes del saint homme, ki fut presenz al disciple nient present. 
Gregoires. Il couient, Pieres, ke tu or taces, par ke tu conoisses plus grandes choses. Car es tens des Gothes quant lur rois Totila oist ke li sainz hom auoit l'espir de prophetie, il alanz a son monstier un poi lonz restiut, se li nunzat ke il deuoit la uenir. A cui cant enhelement fut mandeit del monstier ke il uenist, il alsi com il astoit de senzfoge pense soi efforzat d'espier, se li hom del sanior auoit l'espir de prophetie. Mais uns ses cheualiers astoit diz Riggo, a cui il donat ses chalcemenz, et si lo fist uestir de roiaz uestures, lo queil il comandat aleir al homme de deu, alsi com en la sue persone. En cui porsiwance il enuoiat trois contes ki a soi soloient aherdre deuant toz les altres, loist a sauoir : Vult, Ruderic, Blidin, par ke il iroient entor son leiz deuant les oez del homme deu, foindant ke il fust li rois Totyles. A cui il donat encor altres seruises et cheualiers, par ke il seroit estre quidiez rois tant des seruises ke des uestures de propre. Et quant cil meismes Riggo enbeliz des uestures, acompangiez de la multiteit des entor seruanz fut entreiz en l'abie, dunkes seoit li hom deu de lonz. Lo queil uenant regardanz, quant il ia pout estre oiz, dunkes criat disanz : Met ius, filz, met ius ! ce ke tu portes n'est pas tien. Li queiz Riggo manes chait en terre, et si ot paor par tant ke il si grand baron osat eschernir. Et tot cil ki uenoient auoc lui al homme deu, il furent esterneit a terre. Et il soi leuant sus n'oserent pas aprochier a lui, mais il retorneit a lur roi nunzarent tremblable, en com grande enheleteit il furent depris. 
Dunkes uint cil meismes Totyla par soi meisme al homme deu. Lo queil cant il ueoit lonz seant, il nient oseiz auant uenir soi donat en terre. A cui cant li hom de deu dist dous fies et trois : Lieue sus, mais il n'osat pas soi leueir de la terre deuant lui, dunkes Benoiz li serianz de Ihesu Crist nostre sanior deniat par soi meisme uenir al roi ius esterneit. Lo queil il leuat de la terre, il lo chosat de ses faiz, et en poi de paroles deuant nunzat a lui totes les choses ki li deuoient uenir disanz : Pluisors malz fais, pluisors malz as fait, ia a la pardefin toi apaisente de ta iniquiteit. Et certes tu enterras en Romme, tu trespasseras la meir, nuef ans regneras, el disme morras. Quant li rois cez choses ot oies, il mult espowenteiz, quant il ot demandeie l'orison, si s'en ralat, et ia des icel tens fut il moins crueiz. Quant nient mult en apres requist Romme, il alat a Sicile, et el disme an de son regne par lo iugement del tot poissant deu auoc la uie perdit lo regne. 
Estre cez choses li eueskes de la glise Camisinesoloit uenir a cest meisme seriant del sanior, lo queil durement ameuet li hom de deu por lo merite de sa uie. Gieres iciz quant il ot parlement auoc lui de la entreie lo roi Totyle et de la perdition del borc de Romme, dunkes dist il : Parmei cest roi serat destruite ceste citeiz, par k'ele ia mais ne soit habiteie. A cui li hom del sanior respondit : Romme ne serat pas degasteie par les genz, mais par tempez et spoudreset turbelhons et de teremuet lasseie fleschirat en soi meisme. Li queil mystere de prophetie ia sont fait a nos plus cleir ke la lumiere, ki en cest borc ueons brisiez les mureaz, abatues les maisons, destruites les glises par turbeilhon, et sei edifice lasseit par longe uielhece, nos ueons ke il sont ius esterneit par souentins trebuchemenz. 
Pirres. Ia soit ce ke ceste chose Honoreiz ses disciples par cui racontement ge l'ai parceue, la dist soi nient auoir oit de sa boche, mais ke il dist ceste chose il tesmonget ke ce li fut dit des freres. 
Gregoires. En cel meisme tens alsiment uns clers de la glise d'Aquine astoit traueilhiez del diable. Li queiz del honorable baron Constance lo ueske de cele glise fut tramis par pluisors lius des martres, par ke il poist estre saneiz. Mais li saint martre de deu ne li uolrent pas doneir le don de santeit, par ke il demosteroient, com grande grasce astoit en Benoit. Gieres fut il meneiz al seriant del tot poissant deu Benoit. Li queiz espandanz proieres al sanior Ihesu Crist, enhelement botat fors l'ancien enemi del porsis homme. Al queil saneit comandat disanz : Va et apres cez choses ne maniue nient de char, et al saint ordene ia mais ne presumes aprochier. En queil konkes ior tu auras presumit a uioleir lo saint ordene, manes a la droiture del diable seras tu doneiz lo pares. Gieres s'en alat sains li clers, et alsi com espowenteir solt lo corage la nouele poine, il gardat dunkes les choses cui li hom deu auoit comandeit. Mais quant apres pluisors ans tot li prious de celui furent aleit de ceste lumiere, et quant il ueoit ses menors estre mis dessoure soi es sainz ordenes, il mist en arier les paroles del homme deu, alsi com del long tens oblieiz, et si aprochat al saint ordene. Lo queil manes tint cil ki l'auoit laissiet li deables, et si nel cessat de traueilhier des a tant ke il escoust fors l'anrme de celui. 
Pirres. Cilz hom deu alsi com ge uoi il tresperzat alsiment les secreies choses de la diuiniteit, ki regardat cest clerc poruec doneit al diable, ke il n'osast aprochier al saint ordene. 
Gregoires. Por coi ne conistroit il les secreies choses de la diuiniteit, ki gardat les comanz de la diuiniteit, quant escrit est : Ki ahert al sanior, il est uns espirs ? 
Pirres. Se cil ki ahert al sanior, uns espirs est auoc lo sanior, ke est ce ke de rechief dist cil meismes nobles preechieres : Ki conut lo sens del sanior, u ki fut ses consilhiers ? Car il semblet estre mult mal couenable chose nient sauoir lo sens de celui, auoc cui il at esteit faiz uns. 
Gregoires. Li saint homme en combien il sont un auoc lo sanior, si seuent il lo sens del sanior. Quar et cil meismes aposteles dist : Quar ki des hommes seit les choses ki sont del homme, se li espirs del homme non, ki est en lui ? Ensi et les choses, ki sont de deu, nuz ne seit, se li espirs de deu non. Li queiz par tant ke il demosteroit soi sauoir les choses ki de deu sont, si ioinst apres : Mais nos n'auons pas pris l'espir de cest mont, mais l'espir ki est de deu. De ce dist il lo pares: Ce ke oez ne vit, ne oreilhe n'oit, n'en cuer d'omme ne montat, queizdeus apparelhat a ceaz ki l'aiment. Mais a nos lo descourit deus parmi son espir. 
Pirres. Gieres se a cel meisme apostele les choses ki sont de deu furent descouertes parmi l'espir de deu, coment sor ce ke ge ai proposeit, deuant mist il disanz : O haltece des richeces de sapience et de la science de deu ! ke nient comprendable sont sei iugement, et nient entrechaniables ses uoies ! Mais de rechief a moi disant cez choses naist une altre questions. Quar Dauid li prophetes il parolet al sanior disanz : En mes leures fors nunzai toz les iugemenz de ta boche. Et quant moins soit conoistre, ke auocfors nuncier, ke est ce ke Paules affermet les iugemenz de deu nient estre comprendables ; et Dauid toz icez nient solement soi sauoir, mais encor de ses leures fors nuncier tesmonget ? 
Gregoires. Encontre cez dous choses ai a toi ci dessoure desoz brieteit respondut disanz, ke li saint homme en combien il un sont auoc lo sanior, si seuent il lo sens del sanior. Quar tot cil ki deuotement siwent lo sanior, meismes par la deuotion sont il auoc deu, et il encor apeseit par lo fais de la corrumpable char ne sont pas auoc deu. Poruec seuent il les repuns iugemenz de deu, en combien il li sont ioint ; en combien il ne sont pas ioint, ne les seuent il mie. Quar par tant ke il les secreies choses encor parfitement ne trespercent mie, si tesmongent il ses iugemenz estre nient comprendables. Mais par tant ke li aherdent par pense, et en aherdant u par les paroles de la sainte escriture u par repunses descouertures en combien il prendent, si les conoissent il, cez choses et conoissent il et fors annuncent. Gieres les iugemenz cui deus taist, ceaz ne seuent il mie ; ceaz cui deus parolet, ceaz seuent. De ce et Dauid li prophetes quant il eut dit : En mes leures fors annunzai toz tes iugemenz, enhelement aiostat de ta boche. Alsi com il diet ouertement : Iceaz iugemenz pau ge et sauoir et fors nuncier, cui ge conu toi auoir dit. Car les choses cui tu ne paroles mie, senz dotance celes repuns tu a nostres conissances. Gieres concordet li prophetaz sentence et li apostolaz ; car et nient comprendable sont li iugement de deu, et nekedent cil ki sont parleit de sa boche, cil iugement sont fors annunciet par humaines leures ; car quant il sont parleit de par deu, dunkes puent il estre conut des hommes, et repunses ne puent pas estre conutes. 
Pirres. En l'obiection de ma question est aouerte cause de raison. Mais ge te proi, ke tu encor ioindes apres, se alcunes choses sont de la uertut de cest homme. 
Gregoires. Uns nobles hom Theoprobus par nom, il fut conuertiz par la somunte de cel meisme pere Benoit, ki por lo merite de sa uie ahier lui auoit grande grasce de familiariteit. Iciz quant par un ior fut entreiz en la cele de celui, si lo trouat plorant mult amerement. Et quant il longement restiut et ne uit pas ses larmes estre fineies, et nekedent li hom deu ne plaindoit mie en orant, alsi com il auoit acconstumeit, mais en plorant, dunkes demandat, queile cause astoit de si grand plorement. A cui li hom deu elle pas respondit : Toz ciz monstiers cui ie ai fait, et tot cil cui ge deuant appareilhai az freres, par lo iugement del tot poissant deu sont doneit az genz. Et a poines pau ge prendre, ke les anrmes de cest liu a moi seroient otroies. Cui uoiz dunkes oit Theoprobus, mais nos la ueons, ki or sauons son monstier de la gent des Lumbars estre destruit. Quar par un nuiterneil tens et reposanz les freres nouelement illoc entrerent li Lumbar, ki prisent totes choses, et la uoirement nes un soul homme ne porent tenir ; mais li tot poissanz deus aemplit ce ke il auoit promis a son feol seriant Benoit, ki ia soit ce ke il donat les choses az paiens, nekedent il garderoit les anrmes. En la queile chose ge uoi Benoit auoir tenut la fiede Paulon, cui neis quant ele soffrit lo damage de totes choses, il prist en confort la uie de toz ceaz ki astoient acompangiet auoc lui. 
Par un tens alsiment nostres Exhilareiz cui tu conus conuertit, il fut enuoiez de son sanior, par ke il portast el monstier al homme deu dous uaisselez de fust plains de uin, ki del pople sont apeleit flaisches. Li queiz portat l'un uaissel, mais l'altre, quant il alat, reponst il en la uoie. Mais li hom del sanior cui li fait nient present ne porent pas atapir, il receut l'un a faisement de grasces, mais lo seriant s'en alant somunst disanz : Filz, uoi ke tu ia ne boiues de cele flaische cui tu as repunse, mais abaisse la uisousement et si troueras queile chose ele at deuenz. Li queiz eissit del homme deu mult confus. Et il retorneiz uolt encor proueir ce ke il auoit oit. Et quant il ot abaissie la flaische, dunkes eissit de leienhelement uns serpent. Dunkes li deuant dit serianz Exhilareiz, par ce ke il trouat el uin, espaurit le mal cui il auoit fait. 
Nient lonz del monstier astoit une uile en cui une grande multitudine d'ommes a la foid de deu fut conuertie del seruise des ydeles parmi l'enhortement de Benoit. Et la astoient alquantes femmes nonains, et souentes foies auoit cure Benoiz li serianz de deu d'enuoier ses freres illoc por enhorteir les anrmes. Par un ior enuoiat solunc constume, mais cil moines ki fut enuoiez, apres faite l'amonicion il proiez des saintes femmes nonains prist napeles, si les reponst a soi en son sain. Li queiz manes ke il fut retorneiz, dunkes lo comenzat a choseir li hom deu par mult grande amertume disanz : Coment entrat la iniquiteiz en ton sain ? Et icil ont merueilhe, et il oblieiz queile chose il auoit faite ne sauoit dont il astoit choseiz. A cui il dist : N'astoi ge dunkes illoc presenz, quant tu presis les napeles des anceles deu, et a toi les mesis en ton sain ? Li queiz manes soi abaissat a ses piez, si soi repentit folement auoir fait, et si getat fors ces napeles cui il auoit repunses en son sain. 
Par un ior quant li honorables peres ia a l'oure de uespres prendoit les norrissemenz del cors, a lui astoit uns moines li filz d'un defendeor, ki a lui tenoit la luiserne deuant la table. Et quant li hom deu manioit, mais il deuant esteuet auoc lo seruise de la luiserne, dunkes comenzat par l'espir d'orguelh en sa pense taisibles torneir et dire par sa pense : Ki est iciz a cui maniant ge deuant estois, ge tien la luiserne, ge li done seruise ?  [...] A cui manes li hom deu retorneiz durement lo comenzat a choseir disanz : Ensenge ton cuer, frere ! Ke est ce ke tu paroles ? Ensenge ton cuer ! Manes apelat les freres, si comandat ke hom li tolist la luiserne des mains, et lui comandat arier aleir del seruise et coit seoir a soi en cele meisme houre. Li queiz demandeiz des freres queile chose il auoit el cuer, il racontat par ordene de com grand espir d'orguelh il auoit esteit enfleiz, et queiz paroles il disoit encontre l'omme deu taisibles par sa pense. Dunkes fut aouert cleirement a toz, ke nule chose ne poist atapir l'onorable Benoit, en cui oreilhe sonassent meismes les paroles des penses. 
Gieres en un altre tens en cele meisme contreie de Campainge uint une famine, et une grande besonge de norrissemenz toz destraindoit. Et ia faloit li frumenz el monstier de Benoit. Et li pain astoient pres tuit aloweiz si ke nient plus ke cinc a l'oure de refection ne porent estre troueit az freres. Et quant li honorables peres les ueoit estre contristeiz, dunkes studiat amendeir la floibeteit de lur corage par mesurable mentchosement, et lo pares par promesse sorleueir disanz : Por coi est uostres corages contristeiz por la besonge de pain ? Hui uoirement en est moins, mais el ior de demain en aureiz plantiuousement. Et el ior siuant furent troueit dui cent mui de farine en sais deuant les portes de la cele, les queiz li tot poissanz deus parmi queiz portanz il les eust enuoiez, ioskes or maint nient conut. Quant ce uirent li frere, il racontant grasces al sanior, aprisent ia nient doteir ne de l'abundance ne de la besonge. 
Pirres. Di ge te proi, doit l'om dunkes croire l'espir de prophetie a cest seriant de deu toz tens pooir estre present, u par entreuaz des tens sa pense emplissoit li espirs de prophetie ? 
Gregoires. Pirres, li spirs de prophetie les penses des prophetes toz tens n'enluminet mie ; car alsi com est escrit del saint espir : La u il uuet spiret,  [...] Quar de ce est ke Natan demandeiz del roi, se il poist faire lo temple, de promiers lo consentit et en apres lo defendit. De ce est ke Helyseus, quant il ueoit la femme plorant et il ne sauoit lo porkes, il dist al seriant ki defendit celei: Laisse celei, car s'anrme est en amertume, et li sires lo celat de moi, et si nel enseniat pas a moi. La queile chose li tot poissanz deus at disposeit par la dispensation de grande pieteit ; car cant il l'espir de prophetie a la foie donet, et a la foiz lo sustrait, les penses prophetanz et il sorlieuet en haltece, et si les gardet en humiliteit, par ke cil ki prendent l'espir troeuent queile chose il sont de deu, et lo pares nient haiant la prophetie conoissent queile chose il sont de soi meismes. 
Pirres. Ceste chose ensi estre com tu affermes la grande raisons criet. Mais ge te proi, del honorable peire Benoit parsiu kankeunkes encor encontre curt a ton corage. 
Gregoires. Par un altre tens alsiment fut il proiez d'un feol homme, ke en son aluet deleiz lo borc Terracinense enuoiez ses disciples un monstier deuist edifier. Ki al proiant consentanz astaleiz les freres establit lo pere, et si ordinat ki a lui seroit secuns. Az queiz alanz il promist disanz : Aleiz ! et en icel ior ge uenrai, et si uos demosterrai en queil liu l'oratoire, en queil liu lo refectoir des freres, en queil liu l'osteil des hostes, u uos doiuiez edifier totes les choses ki sont necessaires. Li queil prise la benizon elle pas s'en alerent. Et il atendant l'establit ior mult soniousement, apparilhierent totes les choses ki sembleuent estre necessaires a ceaz ki auoc si grand peire poissent uenir. Mais en cele nuit quant li promis iors aiorneuet, a cel meisme serf de deu cui il illokes auoit pere establit et a son prouost apparuit li hom del sanior en sommes, et cascuns lius, u il queilechose deuroient edifier, subtilment enseniat. Et quant il andui furent sus leueit del somme, si raconterent a soi entrechaniablement ce ke il auoient ueut. Nekedent nient donant foid a cele uision, atendoient l'omme deu, alsi com il soi uenir auoit promis. Et quant li hom deu n'astoit pas uenuz el ior astablit, dunkes retornerent a lui a dolor disant : Peire, nos atendins ke tu uenroies alsi com tu auoies promis, par ke tu demosteroies a nos, u nos queile chose deuriens edifier, et tu ne uenis mie. Az queiz il dist : Por coi, frere, por coi dites uos cez choses ? Ne uin ge dunkes mie alsi com ge promis ? A cui cant il disoient : Quant uenis tu ? dunkes respondit : N'aparui ge dunkes mie a uos ambedous dormanz, et si enseniai cascuns lius ? Aleiz, et alsi com uos oistes par la uision, ensi faites tote l'abitation del monstier. Li queil oant cez choses mult soi meruilhierent, et il soi retornerent al deuant dit aluet, et si fisent totes les habitations alsi com il auoient apris parmi la reuelation. 
Pirres. Ge uoldroie ke l'om moi enseniast, par queil ordene ce pout estre fait, ke il iroit lonz, ke il az dormanz diroit respeus, ke cil l'oroient par uision et reconistroient ? 
Gregoires. Ke est ce, Pieres, ke tu parqueranz dotes l'ordene de la chose faite ? Cleire chose senz dotance, ke li espirs est de plus moble nature ke ne soit li cors. Et certes nos sauons tesmoniant l'escriture, ke li prophetes en uoiesporteiz de Iudeie, sodainement auoc lo mangier fut ius mis en Caldeie. Del queil loist a sauoir mangier il rapareilhat lo prophete, et sodainement lo pares soi trouat en Iudeie. Gieres se Abacuc pot si lonz desoz un moment corporeilment aleir, et lo dinneir porteir, queiz merueilhe est dunkes, se Benoiz li peires prist de deu, ke il iroit par espir, et reconteroit les choses necessaires az espirs des freres reposant, par ke alsi com icil al mangier del cors corporeilment alat, ensi iciz a l'institution de la uie spiritueile iroit spiritueilment ? 
Pirres. La mains de ta parole terst ius gel regehis la dotance de ma pense. Mais ge uuelh conoistre com faiz ciz hom fut en la commune parole. 
Gregoires. Pirres, a poines meisme sa commune parole fut uuide del fais de uertut, car ses cuers soi leuoit en halt, poruec ne chaoient pas de sa boche paroles en pardons. Et se il a la foie disoit alcune chose nient ia comandant, mais en manazant, sa parole auoit si grandes forces, alsi com il ce nient dotablement ne pendanment, mais ia eust dit par sentence. Car nient lonz de son monstier conuersoient dous femmes nonains en lur propre liu ki de noble lingie furent neies, az queiz uns religious hom donoit seruise al us de la deforaine uie. Mais alsi com az alkanz solt la noblece de lingie enfanteir uilteit de pense, ke il soi moins despitent en cest mont ki soi ramenbrent alcune chose auoir plus esteit des altres, celes deuant dites femmes nonains eles n'auoient encor mie restraint parfitement lur lengue desoz lo frain de lur habit, et cel meisme religious homme ki az deforaines choses necessaires lur donoit seruise, prouochieuent souent a corrocement par nient porueues paroles. Li queiz cant il cez choses longement soffroit, si s'en alat al homme deu, et si racontat com grandes laidenges de paroles il soffroit. Et li hom de deu oanz cez choses d'eles, enhelement lur mandat disanz : Amendeiz uostre lengue ; car se uos ne l'amendeiz, ge uos escomenge. La queile loist a sauoir sentence d'escomengement il ne dist pas en donant, mais en manezant. Mais iceles de lur ancienes constumes nule chose mueies, morurent deuenz poi de iors, et si furent ensevelies en la glise. Et quant om celebroit les sollempniteiz des messes en cele meisme glise, et li diakenes crioit solunc sa constume : Se alcuns ne soi acomenget, il doinst liu ; la norrice de celes ki por eles auoit aconstumeit offrir oblation al sanior, elesles ueoit eissir fors de lur fosses, et aleir fors de la glise. La queile chose cant ele souent ueoit, k'eles a la uoiz del diakene criant aloient fors, et k'eles ne porent pas parmanoir deuenz la glise, dunkes li repairat a memoire queiles choses lur auoit mandeit li hom de deu, cant eles encor uiuoient. Quar il auoit dit ke il lur tolroit la communion, se eles n'amendassent lur constumes et lur paroles. Dunkes fut ensengiet al serf de deu a grief dolor. Li queiz manes de sa main donat une obleie par ke om l'offrist por eles disanz : Aleiz, et ceste obleie faites por eles offrir al sanior, et des or mais ne seront eles pas escomengies. La queile oblations cant por eles fut sacrifie, et cant solunc la constume fut crieit del diakene, ke cil ki n'acomengent mie, iroient fors de la glise, dunkes ne furent pas iceles ueues mais aleir fors de la glise. De la queile chose nient dotanment fut conut, ke cant eles entre ceaz ki sont osteit de la communion ne s'en alerent mie, k'eles reprisent del sanior communion parmei lo serf del sanior. 
Pirres. Mult meruilhouse est, ia soit ce ke honorable et saintisme homme, nekedent encor uiuant en ceste char corrumpable pooir desloier les anrmes ia establies en cel non ueable iugement. 
Gregoires. Pirres, n'astoit il dunkes mie encor en ceste char ki oit : Tot ce ke tu auras loiet sor la terre, ce serat loiet es ciez ; et les choses cui tu auras desloies sor la terre, eles seront desloies etes ciez ? Cui foiede loier et de desloier cil ont or, ki tinent lo liu de saint gouernement par foid et par constumes. Mais par tant ke uns hom de terre puist si grandes choses, li faitres del ciel et de la terre uint del ciel en terre, et ke la chars puisset iugier meismes des espirs, ce li deniat doneir deus por les hommes faiz chars ; car de ce soi leuat nostre enfermeteiz dessoure soi, dont la fermeteiz de deu fut faite enferme desoz soi. 
Pirres. Auoc la uertut des signes concordanment parolet la raisons des paroles. 
Gregoires. A un ior alsiment quant uns siens enfezons moines son pere et sa mere plus amanz ke il ne deuoit, et il alanz a lur manandie quant il fut eissuz del monstier senz benizon, en icel meisme ior manes cant il paruint a eaz, si morut. Et quant il fut enseueliz, en l'altre ior fut ses cors troueiz fors geteiz, lo queil lo pares ourent cure de doneir a sepulture ; mais el ior siuant lo pares trouerent fors getteit et nient entereit alsi com anzois. Dunkes corurent enhelement et az piez del pere Benoit od grant plorement lo getterent, ke il deniaist a lui doneir la sue grasce. Az queiz li hom deu de sa main enhelement donat la communion del cors del sanior disanz : Aleiz, et cest cors del sanior a grande reuerence metteiz sor sonpiz, et si lo doneiz a sepulture. Quant ce fut fait, dunkes tint la terre son cors receut, et mais nel gettat mie fors. Parpoises tu, Pieres, de queil merite ciz hom fut ahier Ihesum Crist nostre sanior, ke meisme la terre getteroit fors lo cors de celui ki la grasce de Benoit n'auoit mie ? 
Pirres. Gel parpoise senz dotance, et forment m'esmerueilh. 
Gregoires. Mais uns siens moines donat sa pense a mobiliteit, et ne uoloit pas parmanoir el monstier. Et quant li hom de deu lo choseuet assidueiement et souent lo somonoit, et icil en nule maniere ne consentoit de paresteir en la congregation, et quant il astoit pres par engresses proieres ke hom lo laissast aleir, par un ior ciz meismes honorables peres affliz par l'anui de son engressement, il aireiz comandat ke il s'en alast. Li queiz manes ke il eissit fors del monstier, si trouat en la uoie encontre soi esteir un dragon a ouerte boche. Et quant cil meismes dragons ki apparuit lo uoloit deuoreir, dunkes comenzat tremblanz et palpianz a crieir par grandes uoiz disanz : Coreiz, coreiz, car iciz dragons moi uuet deuoreir. Et li frere corant ne uirent pas lo dragon, mais lo moine tremblant et palpiant remenerent al monstier. Ki manes promist, ke il ia mais ne soi departeroit del monstier, et des icele hore parmeist il en sa promesse par bon droit, ki par les orisons del saint homme uit encontre soi esteir lo dragon, cui il nient ueant siuoit anzois. 
Mais encor quide ge ke l'om ne doiuet pas ice taisir, ke ge conu racontant Antoine lo noble baron, ki disoit lo seriant son pere estre ferut del mal d'elefantie, ensi ke ia cheanz les pouzli cuirs en enfloit, et ne pooit pas repunre la croissante maladie. Li queiz fut enuoiez al homme deu de cel meisme son pere et restabliz a l'anciene salut desuz tote enheleteit. 
Ne cele chose ne tairai ge mie, cui ses disciples Pelerins par nom soloit raconteir : car en un ior uns feoz hom destrainz par la necessiteit de sa dette ceste sole chose creit a soi estre mecine, se il alast al homme deu et enseniast, queile necessiteiz de sa dette lo destraindoit. Gieres uint il al monstier, il trouat lo seriant del tot poissant deu, et si demonstrat ke il de son creencier por doze sauz griement astoit affliz. A cui li honorables peres respondit soi nient auoir doze sauz, mais nekedent sa besonge confortat de dulce parole et si dist : Va, et apres dous iors retorne toi, car hui n'ai ge mie ke doiue doneir a toi. Et en cel espasce de dous iors fut il occupeiz en orison, quant al tierc ior cil ki astoit affliz por la necessiteit de la dette repairat. Et sor la huige del monstier ki astoit plaine de frument sodainement treze sauz furent troueit. Les queiz li hom deu ke hom li portast comandat, et il les donat al afflit proior disanz, ke il rendist les doze et l'un auroit en ses propres despenses. - Mais or repairrai a cez choses cui ge conu el comencement de cest liure racontanz ses deuant diz disciples. Vns hom astoit traueilhiez de mult pesant enuie de son aduersaire, cui haenge ioskes a ce rumpit fors, ke il a celui nient sachant donat uenin en boiure. Li queiz ia soit ce ke il ne li pot pas tolir la uie, nekedent il muat lo color del cuir, si ke la entrechaniableteiz en son cors espandue sembleuet siure constume de lepre. Mais cant il fut ameneiz al homme de deu, si receut mult tost l'anciene santeit  [...] 
En cel meisme tens alsiment cant la besonge de norrissemenz afflioit Campaine griement, li hom deu az diuers besonianz auoit doneit totes les choses de son monstier, si ke pres nule chose ne remeist el cellier, se un petit d'oile non en un uaissel de uoire. Dunkes uint a lui uns diakenes Agapitus par nom mult ententiuement proianz, ke un petit d'oile a soi deuroit estre doneit. Et li hom del sanior ki auoit proposeit totes choses en terre doneir, par ke il el ciel garderoit totes choses, cel meisme petit d'oile ke remeis astoit commandat doneir al proiant. Et li moines ki tenoit le celier, il oit uoirement les paroles del comandant, mais il les respitat aemplir. Et quant il apres un petit demandoit, se ce fust doneit ke il comandat, dunkes respondit li moines soi nient auoir doneit ; car se il icel petit li donast, del tot nule chose ne remanroit az freres. Dunkes corrociez comandat az altres, ke il cel meisme uaissel de uoire en cui cel petit d'oile astoit ueut auoir remeis, ke il lo gettassent fors parmei la fenestre, par ke nule chose ne remanroit el cellier par inobedience. Et ce fut fait. Et desoz cele meisme fenestre astoit uns granz trebuchemenz plains de pesantumes de pirres. Gieres li uaisseaz de uoire fors getteiz uint es pirres, mais il remeist ensi entiers, alsi com il ne fust pas fors geteiz, si ke il ne pout pas estre brisiez ne li oiles espanduz. Lo queil li hom del sanior comandat leueir, et alsi com il astoit entiers doneir al proiant. Dunkes assembleiz les freres lo moine nient obeissant chosat de sa mescreandise et de son orguelh deuant trestoz. 
Quant fineiz fut cil chosemenz, dunkes soi donat en orison auoc ceaz meismes freres. Et en cel meisme liu u il oreuet auoc les freres, astoit uns toneaz uuiz d'oile et couerz. Et quant li sainz hom parsteuet en orison, dunkes comenzat la couerture de cel meisme tonel estre sorleueie del croissant oile. La queile couerture cant fut commoue et sorleueie, li oiles ki creissoit trespassanz les boches del tonel moilhieuet lo pauiment del liu, u il gisoient. Quant ce uit Benoiz li serianz de deu, manes finat l'orison, et li oiles cessat curre el pauiment. Dunkes somonst il plus leement lo mal fiant et lo inobedient frere, ke il apresist auoir foid et humiliteit. Et cil meismes freres saluablementchoseiz out honte, car li honorables peres demostreuet par miracles la uertut del tot poissant sanior, cui il auoit mostreie par ammonition. Et ia n'astoit pas ke alcuns poist doteir de ses promesses, ki en un moment por un uaissel de uoire anaises uuit auoit rendut un tonel plain d'oile. 
Par un ior quant il aloit al oratoire del bieneurous Iohan, ki est mis en meisme la haltece del mont, dunkes uint encontre li anciens anemis sor un mulet par la semblance d'un meide portanz un cor et une gueruise. Lo queil cant il auoit demandeit disanz : V uas tu ? cil respondit : Elleuosge uois az freres por doneir a eaz une potion. Dunkes s'en alat li honorables Benoiz a l'orison. Quant il l'ot emplie, enhelement repairat. Mais li maloiz espirs trouat un uielhart moine puisant aigue, el queil il entrat manes, si lo gettat ius en terre, et mult forment lo trauilhat. Lo queil cant li hom de deu repairanz de l'orison uit si crueilment estre trauilhiet, il li donat tan solement une caneie, et enhelement escost fors de celui lo maligne espir, si ke il n'osat mais repairier a lui. 
Pirres. Ge uoldroi conoistre, se il cez si grandes miracles prist toz tens par la uertut de l'orison, u se il les faisoit a la fie meismes par lo soul comant de sa uolenteit. 
Gregoires. Cil ki par deuote pense aerdent a deu, quant la necessiteiz des choses lo demandet, par l'une et l'altre maniere suelent il faire signes, ke il facent a la fie cascunes merueilhouses choses par proiere, a la fie par poesteit. Quar cant Iohans dist : Ki ki onkes lo receurent, il lur donat poesteit ke il soient fait li filh de deu, et se il sont li filh li filhde deu [...] , queiz merueilhe est ce dunkes, se il puent signes faire par poesteit ? Quar ke il par l'une et l'altre maniere font miracles, ce tesmonget Pirres ki Thabitam morte suscitat en orant, mais Ananie et Saphiram ki mentirent donat a mort en chosant. Quar om ne list pas ke il orast en lur mort, mais tan solement ke il chosat la culpe cui il auoient fait. Poruec est certe chose ke il a la fie les miracles font par poesteit, a la fie par proiere, quant Pieres et a icez tolit la uie en chosant, et a celei la rendit en orant. Quar ge desploierai or dous faiz del feol seriant de deu Benoit, es queiz ouertement clarcirat ke il pout altre chose par la poesteit prise de deu, altre chose par orison. 
Vns des Gothes, Galla par nom, il fut de l'Arriene senzfegerie, ki es tens de lur roi Totyle contre les religious hommes de la glise uniuersale arst de chalre de la mult grande cruelteit, si ke ki ki onkes clers u moines li uenist deuant la face, ke il en nule maniere n'eissit uis de ses mains. Mais par un ior il enspris par la chalre de sa auarisce conuoitanz la rapine des choses, quant il afflioit un uilains de crueiz tormenz, et si lo deschiroit par diuerses poines : li uilains uencuz par poines regehit soi et ses choses soi avoir comandeit a Benoit lo seriant de deu, par ke cant ce est creut del tormentant, endementres entrelaissie la cruelteit les houres seroient rauies a uie. Dunkes cessat cil meismes Galla d'afflire lo uilain par tormenz, mais il estraindanz ses braz de fortes renes comenzat celui chacier deuant son cheual, par ke il demosteroit ki astoit Benoiz, ki auoit receut ses choses. Lo queil deuant alanz li uilains a loiez braz lo menat al monstier del saint homme, si lo trouat deuant l'entreie de sa cele soul seant et lisant. Dunkes dist li uilains a cel meisme Galle soi siuant et forsenant : Voi, iciz est Benoiz li peres de cui ge dis. Lo queil cant il par bolissant espir, a la deruerie de sa peruerse pense ot regardeit, il soi quidanz faire de teil espawentement com il soloit, de grandes uoiz comenzat a crieir disanz : Lieue sus, lieue sus ! et rend les choses de cest uilain cui tu as prises. A cui uoiz li hom de deu enhelement leuat les oez de la lezon, et quant il l'ot ueut, manes et lo uilain regardat ki astoit loiez tenuz. A cui braz cant il ot flechiet ses oez, par meruilhouse maniere par si grande enheleteit comencierent a desloier li rene loiet en ses braz, ke il ne poissent par nule haste des hommes si tost estre desloiet. Et quant icil ki astoit loiez de la corde comenzast sodainement desloiez deuant esteir, Galla espauriz por la force de si grande poesteit chait en terre, et il abaissanz lo haterel de sa roide cruelteit a ses piez, soi comandat az orisons de celui. Et li sainz hom ne soi leuat pas de la lezon, mais apeleiz les freres lo portat dedenz, si comandat ke il presist la benizon. Lo queil remeneit a soi somonst ke cessast la deruerie de si grande cruelteit. Li queiz s'en ralanz brisiez, n'osat mais nule chose demandeir del uilain, cui li hom del sanior nient en atochant mais en regardant auoit desloiet. Voi, ici est, Pirres, ce ke ge dis, ke cil ki seruent al tot poissant deu amiablement, ke il puent a la fie faire merueilhes meismes par poesteit. Car ki seanz repressat l'espauentable cruelteit del Gothe, et ki desloiat les renes et les nouz de la loiure ki auoient astraint les braz del innocent, il ensenget par meisme la enheleteit del miracle ke il auoit pris auoir de poesteit ce ke il fist. Et lo pares ioinderai apres queil et com grand miracle il pot auoir en orant. 
Par un ior fut il eissuz auoc les freres a l'oeure del champ. Et uns uilains portanz entre ses braz lo cors de son mort filh, angoissous del duel de ueueteit uint al monstier, si demandat Benoit lo pere. A cui cant fut dit, ke cil meismes peres demoreuet el champ auoc les freres, enhelement gettat ius deuant l'uiz del monstier lo cors de son mort filh, et il turbleiz de dolor tost soi donat en curs por troueir l'onorable pere. Et a cele meisme hore li hom deu ia soi retorneuet de l'oeure del champ auoc les freres. Lo queil manes ke li ueueiz uilains lo uit, si comenzat a crieir : Rend mon filh, rend mon filh ! Et li hom de deu restiut en iceste uoiz disanz : Toli ge dunkes ton filh ? A cui respondit icil : Il est morz, uien, si lo resuscite. La queile chose manes ke li serianz de deu oit, si fut mult contristeiz disanz : Aleiz uos de ci, frere, aleiz uos de ci ! cez choses ne sont pas nostres, mais des sainz aposteles. Por coi uoleiz uos mettre sor nos les fais cui nos ne poons pas porteir ? Et li uilains cui mult granz dolors destraindoit parstiut en sa proiere iuranz ke il n'en riroit pas, se il ne resuscitast son filh. Cui li serianz de deu manes demandat disanz : V est il ? A cui respondit icil : Elleuos ses cors gist deuant l'uiz del monstier. V cant li hom de deu fut paruenuz auoc les freres, dunkes flekit les genoz, et si giut sor lo corselet del enfant, et soi drezanz ses palmes tendit al ciel disanz : Sire, ne regarde mie mes pechiez, mais la foid de cest homme ki proiet ke ge resuscite son filh, et si rend en cest corselet l'anrme cui tu as toloite. A poines auoit il parfineies les paroles en l'orison, et repairant l'anrme toz li cors del enfant ensi tremblat ke desuz les oez de trestoz ki la furent apparuit par meruilhous debotement en tremblant auoir palpiet. Cui main il tint manes, et si lo donat a son pere uiuant et haliegre. Clere chose est, Pirres, ke il cest miracle n'ot pas en poesteit, ki lo proiat ius esterneiz ke il lo poist faire. 
Pirres. Il estatouertement totes estre alsi com tu affermes ; car les paroles cui auoies proposeies celes proues par choses. Mais ge te proi ke tu ensenges, se li saint homme puent totes les choses cui il uuelent, et se il prendent totes les choses cui il desirent auoir. 
Gregoires. Pirres, ki serat en ceste uie plus halz de Paulon, ki por l'aguilhon de sa char trois fies proiat lo sanior, et nekedent ne pout il pas auoir ce ke il uolt ? Por la queile chose mestiers est, ke ge toi raconte del honorable pere Benoit, car alcune chose fut cui il uolt, et si nel pot pas emplir. Quar sa suer Scolastike par nom fut saintefie al tot poissant sanior des meisme lo tens de sa enfance. Ele auoit aconstumeit uenir a lui une fie par l'an, a cui li hom de deu descendoit nient lonz defors l'uiz en la possession del monstier. Et par un ior uint ele solunc sa constume, et ses honorables freres descendit a leiauoc ses disciples. Ki tot lo ior menant es loenges de deu et en sainz parlemenz, quant ia uenoient les tenebres de la nuit, dunkes prisent ensemble mangiers. Et quant il encor seoient a la table, et entre les sainz parlemenz plus tardiue hore soi traoit, cele meisme sainte femme nonains sa suer proiat lui disanz : Ge te proi ke tu ne moi laisses pas en ceste nuit, par ke nos ioskes al matin parlons alcune chose, des ioies de la celeste uie. A cui respondit icil : Ke est ce, suer, ke tu paroles ? Ge non puis en nule maniere remanoir defors la cele. Et dunkes astoit si grande clarteiz del ciel, ke nule nue n'aparoit en l'air. Mais la sainte femme none quant ele oit les paroles de son frere denoiant, dunkes mist ele sor la table ses mains entretissues des doiz, et si abaissat son chief entre ses mains por proier lo tot poissant sanior. Et quant ele leuat lo chief de la table, dunkes uint si granz force d'eslistreet de tonoile, et si granz undeie de ploge, ke ne li honorables Benoiz ne li frere ki la astoient auoc lui, ke il ne poissent mouoir lo piet defors lo linteil del liu, u il seoient ensemble. Quar la sainte femme none son chief abaissanz entre ses mains espandit fluez de larmes sor la table, par les queiz ele trast la clarteit del air a ploge. Et nient petit plus tard apres l'orison seuit cele undeie, mais si grande conuenance fut de la orison et de la undeie, k'ele ia leuoit son chief de la table auoc lo tonoile, ke ce fut uns meismes momenz, et leueir lo chief et la ploge ius mettre. Dunkes li hom deu entre les esclistres et les tonoiles et la undeie de grand ploge, ueanz soi nient pooir retorneir al monstier, comenzat soi a complaindre contristeiz disanz : Suer, li tot poissanz deus espargnet a toi, ke est ce ke tu as fait ? A cui cele respondit : Elleuos ge te proiai, et tu ne moi uolsis pas oir ; ge proiai mon sanior, et il moi oit. Gieres or eis fors, se tu pues, et moi delaissie reua al monstier. Mais il ne pout pas fors eissir del toit, et ki ne uolt pas remanoir de son greit, il remeist en icel liu encontre sa uolenteit. Et ensi fut fait, ke il tote cele nuit menerentpar ueilhable, et par les sainz parlemenz de la uie spiritueile soi soeleirent par altrien racontement. Por la queile chose ge dis lui uoloir alcune chose, mais nient pooir ; car se nos esgardons la pense del honorable homme, n'est pas dote ke il uolt parmanoir cele meisme clarteit en cui il descendit. Mais encontre ce ke il uolt par la uertut del tot poissant deu uint li miracles del piz de la femme. Et n'est pas merueilhe ke la femme ki longement conuoitoit a ueoir son frere, k'ele en cel meisme tens plus pot, car par tant ke solunc la uoiz de Iohan deus est cariteiz, par mult droit iugement cele pout plus ki plus amat 
Pirres. Gel regehis mult moi plaist ce ke tu dis. 
Gregoires. Et quant en l'altre ior apres cele meisme honorable femme s'en astoit raleie a sa propre cele, li hom deu repairat al monstier ; quant elleuos apres trois iors il estanz en la cele sorleueiz ses oez en l'air uit l'anrme de cele meisme sue seror estre eissue de son cors, et trespercier les secreies choses del ciel en la semblance d'un colon. Ki conioianz a si grande gloire de celei, en hymnes et en loenges rendit grasces al tot poissant deu, et si nunzat az freres son trespassement. Les queiz alsiment il enuoiat enhelement par ke il lo cors de celei portaissent al monstier, et si lo mesissent el sepulcre cui il auoit a soi appareilhiet. Quant ce fut fait, dunkes auint ke cui pense toz tens en deu fut une, lur cors alsiment ne deseuerroit mie la sepulture. 
A un altre tens alsiment Seruandus li diakenes et abes de cel monstier, ki fut estoriz es contreies de Campaine de Liberio ki ia dizfut patrices, il uint a lui solunc sa constume por la uisitation. Quar il hanteuet son monstier, ke par tant ke cil meismes hom auoc astoit plains de doctrine de la celeste grasce, ke il espanderoient a soi altrienement les dulces paroles de uie et lo sueif mangier del celeste pais, par tant ke il ne porent pas encor parfitement ioissant, il lo gosteroient ueaz en suspirant. Et quant ia la houre de repos demandeuet, de la queile tor es souraines parties soi mist Benoiz, et es plus basses parties de celei soi mist Seruandus li diakenes. El queil loist a sauoir liu uns paruoiables aprochemenz continuoit les plus basses parties az souraines. Mais deuant cele meisme tor astoit uns plus larges habitacles, en cui reposeuent li disciple del un et del altre. Et quant li hom deu Benoiz, encor reposanz les freres, estanz es uigiles de la nuitreneile orison ot deuanciet les tens, il estanz a la fenestre et deproianz lo tot poissant sanior, il regardanz en l'oure de la nuit nient tempriue, il uit l'espandue lumiere de dessore auoir eschaciet totes les tenebres de la nuit, et resclarcir de si grande clarteit, ke cele lumiere ki luisoit entre les tenebres uencoit lo ior. Mais une mult merueilhouse chose seuit en ceste vision ; car alsi com il en apres racontat ; trestoz meismes li monz alsi com colhiz dessuz un rai del soleilh fut ameneiz deuant ses oez. Li queiz honorables peres quant il enfichoit l'entendue aguece des oez en iceste clarteit de la splendiant lumiere, dunkes uit il l'anrme de Germain lo ueske de Capue en une rondele de fou des angeles estre porteie el ciel. Dunkes il uoilhanz aiosteir a soi un tesmoin de si grant miracle, il apelat a grandece de crior Seruandum lo diakene, recomenciet son nom dous fies et trois. Et quant icil fut turbleiz par lo nient aconstumeit criement del si grand baron, dunkes montat, il regardat, et si uit ia une petite partie de la lumiere. A cui meruilhant cest si grant miracle li hom deu par ordene racontat les choses ki astoient auenues, et manes mandat el chastel Cassin a Theoprobo lo religious homme, ke il enuoiast dessuz cele meisme nuit al borc de Capue, si sauist queile chose astoit faite de Germain lo ueske, et si l'enseniast. Et ce fut fait. Et cil ki fut enuoiez trouat lo mult honorable baron Germain lo ueske ia mort. Et il demandanz subtilment conut son trespassement auoir esteit en cel meisme moment, en cui li hom del sanior conut son montement. 
Pirres. Ceste chose est mult merueilhouse, et forment la doit om merueilhier. Mais ce ke dit est, ke deuant ses oez fut ameneiz toz li monz, alsi com dessuz un rai del soloilh colhiz, alsi com gel unkes n'esprouai, ensi nel sai ge congeteir, par queil ordene puet estre fait, ke toz li monz soit ueuz d'un homme. 
Gregoires. Fermement tien, Pieres, ce ke ge parol, ke a l'anrme ki uoit lo creator, a lei est estroite tote la creature. Quar ia soit ce k'ele un petit uoit de la lumiere del creator, bries chose li est fait tot ce ke creeit est ; car par meisme la lumiere de la deuentriene uision est alaschiez li sains de la pense, et tant est alaisie en deu, k'ele est dessore lo mont, mais encor li anrme del ueant est faite dessore soi meisme.  [...] Et quant ele desoz soi regardet eshalcie, dunkes comprent ele com bries chose ce soit k'ele abaissie ne pout pas comprendre. Gieres li hom ki uit lo cercle de fou, ki uit les angeles alsiment repairanz al ciel, senz dotance il ne pot pas cez choses ueoir, se en la lumiere de deu non. Poruec queiz merueilhe est, se il uit lo mont colhit deuant soi, ki sorleueiz en la lumiere de sa pense fut defors lo mont ? Et ke li mont est diz deuant ses oez colhiz, li ciez et la terre ne fut pas contraite, mais li corages del ueant fut alaisiez, ki rauiz en deu pot ueoir senz grieteit tot ce ke desoz deu est. Gieres en icele lumiere ki luisit az deforains oez, la deuentriene lumiere fut en la pense, la queile lo corage del ueant par tant k'ele lo rauit az souraines choses, si demostrat a lui com estroites fussent totes les plus basses choses. 
Pirres. A moi semblet utlementmoi nient auoir entendut les choses cui tu auois dites, quant de la moie tardiueteit tant criut la tue espositions. Mais par tant ke tu cez choses clerement as espandues en mes sens, ge te proi ke tu repaires al ordene de la narration. 
Gregoires. Pirres, il moi plaist encor de cest honorable pere pluisors choses raconteir, mais ge trespasse alcunes ses choses studiousement, car ge moi haste a raconteir les faiz des altres. Mais ce uuelh ge ke tu saches, ke li hom de deu entre tant miracles par les queiz il resclarcit el mont, ke il auocluisit par parole de doctrine nient moienement. Quar il escrist la riugle des moines ualhant par discretion, clere par sermon. Cui constumes et uie se alcuns uuet subtilment conoistre, il puet en la institution de cele meisme riugle troueir les faiz de tot lo monstier de celui ; car li sainz hom ne pout en nule maniere altrement ensengier ke il ueskit. 
Mais en cel meisme an quant il deuoit eissir de ceste uie, si nunzat lo ior de son saintisme trespassement az alcanz de ses disciples ki demoreuent auoc lui, et az alcanz ki manoient lonz ; a ceaz ki astoient present comandanz ke il les oies choses courissent par silence, a ceaz ki n'astoient pas present ensenianz queile u com faiteensenge lur seroit faite, quant s'anrme eisteroit del cors. Mais deuant lo siste ior de sa eissue comandat ke l'om ourist a soi la sepulture. Li queiz manes pris des fieures, d'aigre chalre comenzat estre lasseiz. Et quant par cascun ior li langors engreuissoit, el siste ior fist il soi porteir en l'oratoire de ses disciples, et la guarnit sa eissue par lo reciuement del cors et del sanc del sanior, et il sustenanz ses floibes menbres entre les mains de ses disciples estiut sorleueies ses mains el ciel, et darrain espir sofflat fors entre les paroles de l'orison. El queil loist a sauoir ior apparuit de lui une reuelations d'une et de semblante uision az dous freres, al un demorant en la cele, al altre lonz establit. Car il uirent ke une uoie aloit par droite uoie d'orient de sa cele ioskes el ciel, la queile uoie astoit esterneie de palies et luisanz de lampes cui hom ne poist conteir. A cui li beirs en honorable habit dessore cleirs estisanz, demandat cui astoit la uoie cui il ueoient. Et icil dissent ke il ne sauoient. Az queiz dist icil : Ceste est la uoie par cui Benoiz li ameiz al sanior montet al ciel. Gieres dunkes alsi com li present disciple uirent lo trespassement del saint homme, ensi lo conurent cil disciple ki ne furent pas present par l'ensenge ki lur fut deuant dite. Et il fut enseueliz en l'oratoire del bieneurous Baptiste Iohan, lo queil il estorat destruit l'alteil d'Apollion. Li queiz alsiment en cele fosse Sublacus u il promiers habitat, ioskes a or luist par miracles, se la foiz des proianz lo demandet. 
Quar nouelement fut faite la chose cui ge raconte, ke une femme prise par pense, cant ele del tot ot perdut lo sens, et coroit par ior et par nuit par monz et par uaz, par bois et par chanz ; et la tan solement reposeuet, u li lassemenz la destraindoit a reposeir. Mais par un ior cant ele erreuet uable par corage, ele paruint a la fosse del bieneurous baron Benoit lo pere, et la meist entreie nient sachanz. Mais cant faite fut la matineie, si s'en eissit ensi saneit son sens, alsi com celei unkes n'eust tenut alcune deruerie del chief. La queile femme parmeist par tot lo tens de sa uie en cele meisme santeit cui ele auoit prise. 
Pirres. Ke disons nos estre ke a la fie en meismes les aiues des martres ensi sentons estre, ke il nient ne demonstrent si granz benefices parmei lur cors, ke par lur reliques, et ke ilokes font plus granz signes, u il ne gisent pas par soi meismes ? 
Gregoires. La u li saint martre gisent en lur cors, n'est pas dote, Pieres, ke il puent mostreir mult de signes, alsi com il font, et si demonstrent pluisors miracles a ceaz ki les quierent par pure pense. Mais par tant ke des enfermes penses puet estre doteit, se il la sont present per oir, u certe chose est ke il en lur cors ne sont mie ; poruec lur couient la demostreir plus grandes signes, u la enferme pense puet doteir de lur presence. Mais cil cui pense en deu est ferme et affichie, ele at tant plus merite de la foid, en combien ele conoist et eaz illokes nient gesir par cors, et nekedent nient defalir de la oance. De ce est ke meisme alsiment la ueriteiz dist par k'ele la foid aoiseroit az disciples : Se ge ne m'en uois, li conforteres ne uenrat pas a uos. Quar cant certe chose est, ke li espirs conforteres toz tens eist del pere et del filh, por coi dist li filz soi en uoies aleir, par ke cil uenget ki unkes ne soi depart del filh ? Mais par tant ke li disciple ueant lo sanior en char, par corporeiz oez lo scelhioient toz tens a ueoir, poruec a droit lur fut dit : Se ge ne m'en uois, li conforteres ne uenrat mie. Alsi com se ouertement fust dit : Se ge ne sustrai lo cors, ge ne demosterai mie queiz soit li amors del espir. Et se uos ne laissiez moi ueoir par corporeiz oez, ia mais n'aprendereiz moi ameir spiritueilment. 
Pirres. Il moi plaist ce ke tu dis. 
Gregoires. Ia doit l'om ke ke soit cesseir del parlement, par ke se nos tendons a raconteir les miracles des altres, endementres par lo silence rapareilhons les forces de parleir. 
Ici finet li secuns liures. 
